 فيسبڪ ميسينجر ۽ انسٽاگرام جا واهپيدار هاڻ ڪنهن هڪ ايپ سان ٻنهي ايپليڪيشنز تي  چيٽ ڪري سگھندا. خيال رهي ته فيسبڪ طرفان هن جي سڀني ايپس فيسبڪ ميسنيجر، واٽس ايپ ۽ انسٽاگرام کي گڏ ڪرڻ تي ڪم ڪيو پيو وڃي ۽ اهو نئون فيچر امڪاني طور تي انهيءَ جو حصو آهي. ڪمپني طرفان جاري ڪيل بيان موجب انسٽاگرام ۽ فيس بڪ ميسينجر جيئن جو تيئن خودمختيار رهندا ۽ انهن ۾ ان باڪسز به ڌار هوندا. اهو نئون ميسيجنگ فيچر سوشل ميڊيا ايپس تي پنهنجن دوستن ۽ پيارن سان رابطي ۾ رهڻ جي انداز کي مڪمل طور تي تبديل ڪري ڇڏيندو ڇو جو ڪجهه ماڻهو انسٽاگرام استعمال ناهن ڪندا جڏهن ته ڪجهه فيسبڪ کان پري رهندا آهن. فيس بڪ طرفان واٽس ايپ واهپيدارن کي ميسينجر ۽ انسٽاگرام تي موجود ماڻهن سان چيٽ ڪرڻ جي سهولت فراهم ڪرڻ تي ڪم ٿي رهيو آهي، پر اڃا اهو واضح نه آهي ته اهو ڪيئن ڪيو ويندو.